
A környezeti számvitel gyakorlati vizsgálata

A környezeti problémák fokozódása szinte minden területet érint, így a számvitelnek is
reagálnia kell ezen kihívásokra. Kutatásom témájául ezen kérdéskör vizsgálatát
választottam. Habár a környezeti számvitel eszközrendszere alapvetően a vállalati
szférára került kidolgozásra, azonban minden szervezetre alkalmazható. Így kutatásom
során egy non-profit intézmény kiemelt környezetvédelmi intézkedéseit elemzem a
környezeti számvitel szempontjából. Célom, hogy a főbb környezetvédelmi
intézkedések által elérhető megtakarításokat számszerűsítsem, valamint a kiemelt zöld
projektek megtérülési idejét elemezzem. Mivel a non-profit intézmények is okozhatnak
jelentős környezetterhelést, éppen ezért vizsgálatuk ugyanolyan fontos lehet, mint a
vállalatoké.
Dolgozatom elméleti részében a szakirodalomra támaszkodom, míg az empirikus
részben az adatelemzés és az interjúkészítés módszertanát alkalmazom.
Kutatásom során a közüzemi költségek vizsgálatán keresztül megállapítottam, hogy a
zöld projektek jelentős megtakarításokat eredményeztek a fogyasztás tekintetében,
valamint a környezetterhelés csökkentésében. Emellett a projektek megtérülési idejét
elemezve bizonyításra került, hogy az intézménynél a profitérdekek nem akadályozzák
a környezetvédelmi intézkedések megvalósítását, így a non-profit intézmény is ideális
alany lehet a környezeti számvitel szempontjából



